A BIZOTTSÁG 341/2005/EK RENDELETE
(2005. február 25.)
az 1432/94/EK és az 1458/2003/EK rendeletek módosításáról azon maximális mennyiség tekintetében, amelyre a sertéshús-behozatali engedély iránti kérelmeknek vonatkozniuk kell
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre (1) és különösen annak 11. cikk (1) bekezdésére,
tekintettel a kiváló minőségű marhahúsra, a sertéshúsra, baromfihúsra, búzára és kétszeresre, korpára, korpás lisztre és más maradékra előírt egyes közösségi vámkontingensek megnyitásáról és kezeléséről szóló, 1994. március 29-i 774/94/EK tanácsi rendeletre (2) és különösen annak 7. cikkére,
tekintettel a GATT XXIV. cikkének (6) bekezdése (3) alapján folytatott tárgyalások eredményeként összeállított CXL. jegyzékben meghatározott engedmények végrehajtásáról szóló, 1996. június 18-i 1095/96/EK tanácsi rendeletre és különösen annak 1. cikkére,
mivel:
(1)
A sertéshúsra és egyes más mezőgazdasági termékekre vonatkozó egyes közösségi vámkontingensek megnyitásáról és kezelésük szabályozásáról szóló 774/94/EK tanácsi rendeletben előírt behozatali szabályoknak a sertéshúságazatban történő alkalmazása részletes szabályainak megállapításáról szóló, 1994. június 22-i 1432/94/EK bizottsági rendelet (4) és a sertéshúságazatra vonatkozóan vámkontingens megnyitásáról és kezeléséről szóló, 2003. augusztus 18-i 1458/2003/EK bizottsági rendelet (5) behozatali kontingenseket nyitott meg a sertéshúsra vonatkozóan, és megállapította a kereskedőknek az említett kontingensekhez való hozzáférését szabályozó pontos feltételeket.
(2)
A két behozatali kontingens kihasználása az elmúlt években általában alacsony volt, amiben akadályozó tényezőként szerepet játszhatott, hogy viszonylag alacsony szinten került rögzítésre az a maximális mennyiség, amelyre az engedély iránti kérelmeknek vonatkozniuk kell. Az említett két kontingens keretében folyó sertéshús-kereskedelem megkönnyítése érdekében növelni szükséges ezt a maximális mennyiséget.
(3)
Következésképpen az 1432/94/EK és az 1458/2003/EK rendeleteket megfelelően módosítani szükséges.
(4)
Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1432/94/EK rendelet 3. cikkének b) pontjában a „10 %”-os tétel helyébe „20 %” lép.
2. cikk
Az 1458/2003/EK rendelet 4. cikkének b) pontjában a „10 %”-os tételek helyébe „20 %” lép.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet a 2005. március 1-jétől benyújtott engedélykérelmekre kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 25-én.